පොදු රාජ්‍ය මණ්ඩල සමුළුවට සහභාගී වන සියලුම රාජ්‍ය නායකයන්ගේ ආර්යාවන් සමඟ ජනාධිපති ආර්යා ශිරන්ති රාජපක්ෂ මැතිනිය කිංග්ස්බරි හෝටලයේ පැවැත්වෙන 'The Blue Sapphire Castle' මැණික් හා ස්වර්ණාභරණ ප්‍රදර්ශනය හෙට (15)නැරඹීමට නියමිත ය.ජාතික මැණික් ස්වර්ණාභරණ අධිකාරිය මඟින් සංවිධානය කළ මේ ප්‍රදර්ශනය ජනාධිපති ආර්යා ශිරන්ති රාජපක්ෂ මහත්මියගේ ප්‍රධානත්වයෙන් කොළඹ කිංග්ස්බර් හෝටලයේ දී ඊයේ (13) ආරම්භ කෙරිණි.මෙරටට පැමිණීමට නියමිත සියලුම විදේශ නියෝජිතයන්ට නැරඹීම සඳහා ප්‍රදර්ශනය අනිද්දා (16) දක්වා පැවැත්වීමට අධිකාරිය කටයුතු යොදා තිබේ.ලෝකයේ මිල කළ නොහැකි හොඳම මැණික් සම්පත තිබෙන්නේ ශ්‍රී ලංකාවේ බවත් එය ලොවට කියා පෑම මෙය හොඳම අවස්ථාව බවත් ජාතික මැණික් ස්වර්ණාභරණ අධිකාරියේ සභාපති අමිත ගමගේ මහතා මේ අවස්ථා‍වේ දී පැවැසීය.පොදු රාජ්‍ය මණ්ඩල සමුළුවට සහභාගී වන රාජ්‍ය නායකයන්ගේ ආර්යාවන්ට මෙන්ම සමුළුවට සමගාමීව පැවැත්වෙන තරුණ සමුළුවට හා ව්‍යාපාරික සමුළුවට සහභාගී වන විදේශ නියෝජිතයන්ටද සහභාගී වීම සඳහා මේ ප්‍රදර්ශනය පවත්වන බවත් ශ්‍රී ලංකාවේ මැණික් ගල් සහ ඒ ආශ්‍රිත ස්වර්ණාභරණ සියැසින් දැක බලා ගැනීමට ඔවුන්ට මෙය විශේෂ අවස්ථාවක් වනු ඇති බවත් සභාපතිවරයා සඳහන් කළේ ය.අධිකාරිය සතුව ඇති ලොව තෙවැනි ස්ථානයේ පසු වන ශ්‍රී ලංකාවේ මෙතෙක් හමු වී ඇති මිල කළ නොහැකි කැරට් 393 නිල් ආර්නූල (star of lanka) මැණික සහ කැරට් 105 (ray of treasure) මැණික මෙහි දී ප්‍රදර්ශනයට තබා ඇති බවත් ඒ මහතා මෙ‍හි දී පැවැසීය.මෙරට මැණික් හා ස්වර්ණාභරණ අලෙවියේ සහ අපනයනයේ ප්‍රමුඛතම ව්‍යාපාරික ආයතන 24 ක් එක් කොට මේ ප්‍රදර්ශනය සංවිධානය කළ බව ද රටවල් 67ක නියෝජිතයන් මේ ප්‍රදර්ශනය නැරඹීමට පැමිණෙනු ඇතැයි ද සභාපතිවරයා වැඩිදුරටත් සඳහන් කළේ ය.ජාතික මැණික් හා ස්වර්ණාභරණ අධිකාරියේ සාමාන්‍යාධිකාරී ජානක උදය කුමාර, උපදේශක සී.එදිරිසිංහ, උපදේශක රොහාන් පෙරේරා මහත්වරු ප්‍රමුඛ පිරිසක් මේ අවස්ථාවට සහභාගී වූහ..